次韻張子文中秋夜月
作者：韓駒
朝代：宋

paragraphs: 平湖下明月，湛如奩濕銀。
遙憐鍾陵客，臥看繁臺雲。
我欲故山去，向來車已巾。
淹留屬中秋，顧愁愁單身。
停杯問青天，誰駕此玉輪。
分光到蓬屋，殷勤月夫人。
張郎嗜讀書，佔畢聞比鄰。
胡爲嘆今夕，長歌擊匏尊。
似君豈終窮，努力逢休辰。
他年和此唱，寄我東南垠。